คนระห่ำปืนเดือด

***คนระห่ำปืนเดือด***&nbsp;() เป็นภาพยนตร์อเมริกันแนวโลดโผน–ระทึกขวัญ ปี ค.ศ. 2007 กำกับโดยอ็องตวน ฟูกวา และเขียนบทโดย โจนาธาน เลมคิน ดัดแปลงจากนวนิยายเรื่อง *พอยต์ ออฟ อิมแพก* (1993) ของสตีเฟน ฮันเตอร์ ภาพยนตร์เรื่องนี้ติดตามเรื่องราวของ บ็อบ ลี สแวกเกอร์ (มาร์ก วอห์ลเบิร์ก) อดีตพลซุ่มยิงลาดตระเวนของหน่วย Force Recon ซึ่งถูกใส่ร้ายในคดีฆาตกรรมโดยหน่วยทหารรับจ้างที่ปฏิบัติการให้กับบริษัททหารเอกชน นอกจากนี้ ภาพยนตร์เรื่องนี้ยังนำแสดงโดยไมเคิล เพ็นยา, แดนนี โกลเวอร์, เคต มารา, เลวอน เฮล์ม และเน็ด บีตตี

*คนระห่ำปืนเดือด* อำนวยการสร้างโดย ลอเรนโซ ดิ โบนาเวนทูรา ผ่านบริษัท Di Bonaventura Pictures และเข้าฉายในสหรัฐอเมริกาเมื่อวันที่ 23 มีนาคม ค.ศ. 2007 โดยพาราเมาต์พิกเจอส์ ภาพยนตร์ได้รับคำวิจารณ์แบบผสมผสาน และทำรายได้ทั่วโลก 95.7 ล้านดอลลาร์สหรัฐ จากทุนสร้าง 61 ล้านดอลลาร์สหรัฐ

## เนื้อเรื่องย่อ
จ่าสิบเอก บ็อบ ลี สแวกเกอร์ (มาร์ก วอห์ลเบิร์ก) พลซุ่มยิงลาดตระเวนของหน่วย Force Recon พร้อมด้วย ดอนนี เฟนน์ คนชี้เป้าของเขา ทำหน้าที่คุ้มกันจากระยะไกลให้กับภารกิจลับในประเทศเอธิโอเปีย ภารกิจประสบความสำเร็จ แต่ระหว่างที่ทั้งสองทำหน้าที่คุ้มกันการถอนกำลัง เฮลิคอปเตอร์โจมตีของฝ่ายศัตรูเข้าจู่โจมตำแหน่งของพวกเขา ส่งผลให้เฟนน์เสียชีวิต เจ้าหน้าที่ซีไอเอผู้ควบคุมปฏิบัติการปฏิเสธความเกี่ยวข้องกับภารกิจดังกล่าว และทิ้งพวกเขาไว้ในเขตของฝ่ายศัตรูโดยไม่มีการสนับสนุนใด ๆ แม้ว่าสแวกเกอร์จะรอดชีวิตมาได้

สามปีต่อมา สแวกเกอร์ซึ่งปลดประจำการแล้ว ได้รับการติดต่อจาก พันเอกไอแซก จอห์นสัน (แดนนี โกลเวอร์) เพื่อขอความช่วยเหลือในการป้องกันความพยายามลอบสังหารประธานาธิบดีที่อาจเกิดขึ้นระหว่างการปรากฏตัวต่อสาธารณชน สแวกเกอร์ระบุว่าฟิลาเดลเฟียเป็นสถานที่ที่เหมาะสมที่สุดสำหรับการลงมือ และชี้ตำแหน่งที่เป็นไปได้ของจุดซุ่มยิง

สแวกเกอร์เข้าร่วมกับจอห์นสันในตำแหน่งคนชี้เป้าระหว่างงานดังกล่าว ซึ่งพลซุ่มยิงได้ลอบสังหาร อาร์ชบิชอป เดสมอนด์ มูตุมโบ แห่งเอธิโอเปีย สแตนลีย์ ทิมมอนส์ เจ้าหน้าที่ตำรวจจากกรมตำรวจฟิลาเดลเฟีย (PPD) ซึ่งถูกจอห์นสันติดสินบนยิงสแวกเกอร์ ทำให้เขาตกลงไปผ่านหน้าต่าง สแวกเกอร์ปลดอาวุธ นิค เมมฟิส (ไมเคิล เพ็นยา) เจ้าหน้าที่เอฟบีไอมือใหม่ และเตือนเขาเกี่ยวกับทิมมอนส์ ก่อนจะกระโดดลงสู่แม่น้ำเดลาแวร์และหลบหนีไปใต้เรือข้ามฟาก ไม่นานหลังจากนั้น สื่อมวลชนได้รายงานข่าวโดยระบุว่าสแวกเกอร์เป็นมือสังหาร และใช้ปืนไรเฟิลซุ่มยิงรุ่น CheyTac M200 ในการสังหารมูตุมโบ ระหว่างหนีการไล่ล่าของเจ้าหน้าที่ สแวกเกอร์เดินทางไปยังรัฐเคนทักกี และพบกับ ซาราห์ (เคต มารา) ภรรยาม่ายของเฟนน์ ซึ่งช่วยรักษาอาการบาดเจ็บของเขา

เมมฟิสเริ่มสงสัยการลอบสังหาร และเริ่มการสืบสวนด้วยตนเอง จนพบว่าการลอบสังหารดังกล่าวมาจากปืนที่ควบคุมจากระยะไกล ซาราห์และสแวกเกอร์ให้ข้อมูลแก่เมมฟิสที่ยังคงสืบสวนต่อไปอย่างลับ ๆ จนกระทั่งจอห์นสันสั่งให้ลูกน้องของเขาไปจับตัวเมมฟิสและพยายามจัดการ ก่อนที่เมมฟิสจะถูกจัดการ สแวกเกอร์ได้เข้าช่วยเหลือเขาไว้ทัน และขอความร่วมมือในการโค่นจอห์นสัน ทั้งสองเดินทางไปยังรัฐเทนเนสซีและพบกับ มิสเตอร์ เรต ผู้เชี่ยวชาญด้านอาวุธปืน ซึ่งอธิบายว่าการใช้เทคนิค paper-patching สามารถใช้หลอกการตรวจพิสูจน์ลายนิ้วมือทางกระสุนได้ และสันนิษฐานว่าบุคคลอีกคนเดียวที่ยังมีชีวิตอยู่ซึ่งสามารถยิงระยะไกลเช่นนี้ได้ คือ มิคาอิโล สเชอร์เบียก พลซุ่มยิงชาวเซอร์เบียที่พิการ ซึ่งสแวกเกอร์เคยพบมาก่อนระหว่างทำงานให้กับจอห์นสัน สแวกเกอร์จึงสรุปได้ว่า เขาถูกใช้ให้ทำการลาดตระเวนเพื่อให้ข้อมูลแก่สเซอร์เบียก ซึ่งเป็นผู้ลงมือก่อเหตุลอบสังหารตัวจริง ขณะเดียวกัน ความเชื่อมโยงระหว่างซาราห์กับสแวกเกอร์ถูกเปิดเผย และเธอถูกลูกน้องของจอห์นสันจับตัวไป

ในรัฐเวอร์จิเนีย สแวกเกอร์และเมมฟิสแทรกซึมเข้าไปยังคฤหาสน์ของสเชอร์เบียก ซึ่งเปิดเผยว่าจอห์นสันทำงานให้กับ ชาร์ลส์ มีชัม วุฒิสมาชิกสหรัฐ ในนามของกลุ่มบรรษัทน้ำมันที่แสวงหาผลประโยชน์จากการเอารัดเอาเปรียบประเทศกำลังพัฒนาเพื่อแสวงหากำไร สแวกเกอร์และเฟนน์ได้ให้การคุ้มกันแก่บริษัททหารเอกชน (PMC) ซึ่งได้สังหารหมู่ชาวบ้านทั้งหมู่บ้านบริเวณพรมแดนเอริเทรีย–เอธิโอเปีย เพื่อเปิดทางให้การก่อสร้างท่อส่งน้ำมัน และทั้งสองยังถูกจงใจทอดทิ้งเพื่อเป็นส่วนหนึ่งของการปกปิดเหตุการณ์ดังกล่าว จากนั้นจอห์นสันได้สั่งให้สเชอร์เบียกลอบสังหารมูตุมโบ ซึ่งกำลังจะกล่าวถึงเหตุสังหารหมู่ดังกล่าวระหว่างการปราศรัยของเขา เพื่อป้องกันไม่ให้อาชญากรรมต่อมนุษยชาติของจอห์นสันถูกเปิดเผยต่อสาธารณชน สเชอร์เบียกยังได้แจ้งให้สแวกเกอร์ทราบเกี่ยวกับการลักพาตัวซาราห์ ก่อนจะปลิดชีพตนเอง ขณะที่กลุ่มทหารรับจ้างกำลังเข้าประชิดคฤหาสน์ เมื่อได้บันทึกคำสารภาพของสเชอร์เบียกไว้แล้ว สแวกเกอร์และเมมฟิสจึงฝ่าออกมาและหลบหนีไปยังรัฐมอนแทนา พร้อมทั้งแจ้งเบาะแสแก่เอฟบีไอ และจัดการนัดพบเป็นการส่วนตัวกับมีชัมและจอห์นสัน

จอห์นสัน มีชัม และลูกน้องของพวกเขาเดินทางมาถึงจุดนัดพบบนยอดเขาที่ปกคลุมด้วยหิมะ โดยมีซาราห์ถูกจับเป็นตัวประกันมาด้วย เมมฟิสทำหน้าที่เป็นตัวล่อ ทำให้สแวกเกอร์สามารถกำจัดพลซุ่มยิงฝ่ายจอห์นสันและช่วยเหลือซาราห์ มีชัมกล่าวเป็นนัยอย่างคลุมเครือว่าเขาไม่ใช่นักการเมืองเพียงคนเดียวที่เกี่ยวข้อง และบอกให้สแวกเกอร์เลิกไล่ล่าอย่างหยิ่งยโส สแวกเกอร์สรุปได้ว่าหากมีหลักฐานอยู่ พวกเขาอาจถูกสังหารเพื่อปิดปากในฐานะพยาน จึงทำลายบันทึกคำสารภาพดังกล่าว ขณะที่เอฟบีไอเข้าจับกุมตัวเขา 

สาวกเกอร์ขอให้มีการไต่สวนต่อหน้า รัสเซิร์ต อัยการสูงสุดของสหรัฐ และด้วยความช่วยเหลือของเมมฟิส เขาเปิดเผยว่าปืนไรเฟิลส่วนตัวของเขาทั้งหมด รวมถึงปืนที่ถูกอ้างว่าเป็นอาวุธสังหาร ได้ถูกเปลี่ยนเข็มแทงชนวนไปแล้ว ทำให้ไม่สามารถใช้งานได้ ลูกน้องของจอห์นสันได้ขโมยปืนไรเฟิลไป นำกระสุนฝึกซ้อมที่เคยถูกยิงออกไปก่อนหน้านั้นมาใช้ใหม่ โดยหุ้มกระดาษรอบกระสุนเพื่อใช้ลอบสังหารมูตุมโบ และวางแผนใส่ร้ายสแวกเกอร์ว่าเป็นผู้ก่อเหตุ ชื่อเสียงของสแวกเกอร์ได้รับการล้างมลทิน และเมมฟิสยังได้มอบหลักฐานที่บันทึกการมีส่วนเกี่ยวข้องของจอห์นสันในเหตุสังหารหมู่ชาวบ้านและอาชญากรรมอื่น ๆ ให้แก่รัสเซิร์ต อย่างไรก็ตาม ไม่สามารถดำเนินคดีตามกฎหมายกับเขาได้ เนื่องจากอาชญากรรมดังกล่าวอยู่นอกเขตอำนาจศาลของสหรัฐอเมริกา ภายหลัง รัสเซิร์ตกล่าวเป็นนัยว่าอาจจำเป็นต้องใช้มาตรการนอกกระบวนการยุติธรรมเพื่อจัดการกับการทุจริตดังกล่าว ก่อนจะสั่งปล่อยตัวสแวกเกอร์ ระหว่างงานเลี้ยงส่วนตัว มีชัม จอห์นสัน และพรรคพวกกล่าวโอ้อวดถึงการลอยนวลพ้นผิด พร้อมทั้งหารือเกี่ยวกับปฏิบัติการครั้งต่อไปของพวกเขา แต่สแวกเกอร์ได้บุกเข้าโจมตีวิลลาดังกล่าวและจัดการพวกเขาจนหมดสิ้น

## นักแสดงนำ
* มาร์ค วาห์ลเบิร์ก รับบท บ๊อบ ลี สแว๊กเกอร์
* ไมเคิล เปนา รับบท นิค เม็มพิส
* แดนนี่ โกลเวอร์ รับบท พันเอกไอแซค จอห์นสัน
* เคต มารา รับบท ซาร่าห์ เฟนน์
* อีเลียส กอเทียส รับบท แจ๊ค เพย์น
* เรด เซอร์เบ๊ดซีจา รับบท มิคาย์โล แซ็คเกอร์เบียค
* รอนา มิตรา รับบท อลัวเดส กาลินโด
* เน็ด บีทตี้ รับบท ชาล์ส เอฟ. มีชัม

## อ้างอิง

## แหล่งข้อมูลอื่น

*
*
*
*
*

หมวดหมู่:ภาพยนตร์เกี่ยวกับพลซุ่มยิง
หมวดหมู่:ภาพยนตร์อเมริกันที่ออกฉายในปี พ.ศ. 2550